
09-05 Orienteringssaker

a) Ny nasjonal kontaktliste for læringsmiljøutvalgene utarbeidet av UHR ble delt ut.

b) Valg av ny leder for LMU og nye studentrepresentanter

Det skal velges ny leder og nye studentrepresentanter for LMU innen utgangen av dette studieåret. Studentstyret hadde i forkant av møtet gitt beskjed om at dette gjøres på studentstyremøte 01.06.05. LMUs sekretariat vil få tilbakemelding fra studentstyret om hvem som er valgt. Valg av leder for LMU vil skje på første møte til høsten. Studentene vil inneha ledervervet studieåret 2005-2006.

I utvalget skal det også sitte en dekan, valgt av rektor for en periode på to år. Narve Fulsås er som prodekan utnevnt til dette vervet, hans representasjonstid i utvalget går nå ut, og ny dekan må utnevnes. Sekretariatet vil følge opp dette.

10-05 Handlingsplan for studenter med nedsatt funksjonsevne

Rigmor Bjørkli orienterte om arbeidet med revidering av handlingsplanen. LMU vedtok på møte 01.03.05 at den foreliggende planen skulle revideres og legges frem på LMU-møte 31.05.05. LMU vedtok at det skulle settes ned en arbeidsgruppe til, som skulle bestå av to studentrepresentanter, en representant fra brukerorganisasjonene og en representant fra fakultetene. 

Arbeidsgruppa har hatt fire møter. Den har også blitt utvidet til tre representanter fra brukerorganisasjonene, en representant fra Studentenes sosialtjeneste og en observatør fra Stakkevollan Bedriftshelsetjeneste.

Til noen av møtene har det også vært innkalt ansatte fra avdelinger/enheter ved Universitetet. En representant fra IT-avdelinga ble innkalt til møtet hvor kapittelet Informasjonsteknologi ble gjennomgått og diskutert. Informasjonsavdelinga har også vært koblet inn både i forhold til konkrete tiltak og situasjonen generelt hvor de kan være behjelpelige når informasjons-materiell skal trykkes og distribueres.

Både på bakgrunn av nye tiltak og tiltakene som ble satt opp i den eksisterende handlingsplanen, har det nå blitt gjort en rekke henvendelser til enheter/fakulteter ved Universitetet for å få tilbakemelding på hvordan situasjonen er i dag. Mange av tiltakene fra den første handlingsplanen har blitt videreført, noen med utvidet tidsramme, andre må kontinuerlig følges opp. Det har også blitt ført opp nye tiltak. Når det gjelder begrep benyttet i den første handlingsplanen, har disse blitt gjennomgått og byttet ut med nyere terminologi hentet fra nasjonale handlingsplaner. 

Man har forsøkt å benytte så mye som mulig fra den eksisterende handlingsplanen, med oppdateringer og fornyelser. Første handlingsplan ble utarbeidet i 2000 og har gyldighet ut 2005. Dette er en forholdsvis lang tidsperiode, og dette i tillegg til NOKUTs besøk til høsten, har gjort at det har vært ønskelig å ha en revidert plan klar nå. 

Etter en gjennomgang av den reviderte planen og påfølgende diskusjon, kom det frem at flere av utvalgets medlemmer mente at det ville være nyttig å sende planen ut på høring til fakultetene før den behandles av universitets-styret.

Vedtak: For å sikre en solid forankring av Handlingsplan for studenter med nedsatt funksjonsevne i organisasjonen, sendes den reviderte handlingsplanen ut på høring til fakultetene/enhetene. Den eksisterende handlingsplanen er fortsatt gyldig og oversendes NOKUT som en del av vår dokumentasjon på kvalitetssikringsarbeidet ved Universitetet. Den reviderte handlingsplanen legges frem for universitetsstyret høstsemesteret 2005.

11-05 Årsrapport

Forslag til årsrapport for LMU studieåret 2004-2005 ble lagt frem for utvalget.

Vedtak: LMU godkjente forslag til årsrapport for studieåret 2004-2005 med de merknader som kom frem i møtet. 

Studentsamskipnaden har observatørstatus i LMU, men har ikke oppnevnt observatør. Sekretariatet må minne SiTø på dette og ber om at observatør utnevnes.

12-05 Eventuelt

Øyvind Løken informerte om at Borealis AS har utarbeidet et forprosjekt for HS-biblioteket, hvor det planlegges å disponere deler av 1. etasje til ny bokhandel. 

I henhold til sitt mandat er LMU  pålagt å følge opp denne typer saker, og Øyvind Løken har fått i oppdrag å holde LMU informert i det videre arbeidet med denne saken. 

